Fa o ntse o akanya ka se o ka se direlang Jehofa, nna tekatekano. O se ka wa bapisa se o kgonang go se dira gone jaanong le se o kileng wa bo o kgona go se dira. Ka sekai: Motabogi yo o tlogelang go ikatisa dikgwedi di le mmalwa kgotsa dingwaga, a ka se boele mo thulaganyong ya gagwe ya pele ka gangwe fela. Go na le moo, o simolola ka go ipeela mekgele e mennye e e tla mo thusang gore a nne le nonofo le gore a kgone go itshoka. Bakeresete ba tshwana le batabogi. Ba ikatisa ka boikaelelo jwa go fitlhelela mokgele o o rileng. (1 Bakorintha 9:24-27) Ke eng o sa ipeele mokgele o le mongwe wa go baakanya kamano ya gago le Jehofa, o go bonalang sentle gore o ka kgona go o fitlhelela gone jaanong? Ka sekai, o ka ipeela mokgele wa go nna teng kwa dipokanong tsa phuthego. Kopa Jehofa gore a go thuse go o fitlhelela. Fa kamano ya gago le Modimo e ntse e nonofa, o tla ‘bona gore Jehofa o molemo.’ (Pesalema 34:8) Gakologelwa gore sengwe le sengwe se o se dirang go bontsha gore o rata Jehofa—le fa se ka tswa se lebega se le sennye go le kana kang—o a se anaanela.—Luke 21:1-4.